b'\n_START_ARTICLE_\nConnaught Type A\n_START_PARAGRAPH_\nConnaught Type A, tudi Connaught A Type, je Connaughtov dirkalnik, ki je bil uporabljen na dirkah Formule 1 in Formule 2 med sezonama 1951 in 1957, na prvenstvenih dirkah Formule 1 pa med sezonama 1952 in 1954. Skupno so dirka\xc4\x8di z njim nastopili na dvestodevetnajstih dirkah v obeh kategorijah, od tega so stodevetintridesetkrat dirko kon\xc4\x8dali ter dosegli petnajst zmag in \xc5\xa1e osemindvajset uvrstitev na stopni\xc4\x8dke._NEWLINE_Dirkalnik je debitiral na dirki Formule 2 v sezoni 1951 Rufford Stakes, ko je Mike Oliver odstopil. V sezoni 1952 sta na prvenstveni dirki Formule 1 za Veliko nagrado Velike Britanije uvrstitev med dobitnike to\xc4\x8dk dosegla Dennis Poore in Eric Thompson, ki sta bila \xc4\x8detrti oziroma peti, kar so edine prvenstvene to\xc4\x8dke dirkalnika. Na neprvenstvenih dirkah pa so dirka\xc4\x8di trikrat zmagali, Mike Hawthorn na dirki National Trophy, Ken Downing na dirki Madgwick Cup in Dennis Poore na dirki Newcastle Journal Trophy. V naslednjih sezonah dirka\xc4\x8di na dirkah Formule 1 niso bili ve\xc4\x8d uspe\xc5\xa1ni, so pa dosegli ve\xc4\x8d zmag na dirkah Formule 2. Dirkalnik je bil zadnji\xc4\x8d uporabljen na dirki Lavant Cup v sezoni 1957, ko je bil Graham Hill peti.'